ไซเบอร์แพลนเน็ตเข้าซื้อขายวันแรกผ่านฉลุย
ไซเบอร์แพลนเน็ตเข้าซื้อขายวันแรกผ่านฉลุย หลังต้องเลื่อนเข้าจดทะเบียนตลาดหุ้นจากวันที่ 21 พ.ค. เพราะเจอเหตุผู้ชุมนุมป่วนกรุงเทพ
27 พ.ค. 2553

ไซเบอร์แพลนเน็ตเข้าซื้อขายวันแรกผ่านฉลุย หลังต้องเลื่อนเข้าจดทะเบียนตลาดหุ้นจากวันที่ 21 พ.ค. เพราะเจอเหตุผู้ชุมนุมป่วนกรุงเทพ 
บรรยากาศการซื้อขายหลักทรัพย์เป็นครั้งแรกของบริษัท ไซเบอร์แพลนเน็ต  (CYBER) ราคาเปิดอยู่ 1.70 บาท ซึ่งสูงกว่าราคาที่เสนอขายให้กับประชาชนครั้งแรก (ไอพีโอ) ที่ 1.60 บาท ซึ่งมีราคาสูงสุดถึง 1.79 บาท และราคาต่ำสุดที่ 1.64 บาท และปิดช่วงเช้าที่ 1.73 บาท
ทั้งนี้ CYBER เป็นหุ้นตัวแรกที่ตัดสินใจเข้าจดทะเบียนในตลาดหลักทรัพย์เอ็มเอไอท่ามกลางที่อาคารตลาดหลักทรัพย์ปิดทำการเนื่องจากผลกระทบที่ผู้ชุมนุมเผาอาคารตลท.บริเวณ ชั้น 1 และทำให้ต้องมาทำพิธีเปิดการซื้อขายที่บริเวณ ชั้น 2 ห้องสมุดมารวยที่ศูนย์การค้าเอสพลานาส
อย่างไรก็ดี ผู้บริหารมองว่าหุ้นบริษัทต้องเข้าตลาดหุ้นเพราะเป็นการเอาเงินจากนักลงทุนมาแล้วหลังที่เสนอขายหุ้นไอพีโอจำนวน 60 ล้านหุ้นหมดตั้งแต่วันที่ 11-13 พ.ค. ที่ผ่านมาทั้งนี้ ในช่วงการซื้อขายภาคเช้า พบว่า มีรายการบิ๊กล็อตหุ้น CYBER 10 รายการ จำนวน 22 ล้านหุ้น มูลค่าซื้อขาย 35.71 ล้านบาท ในราคาเฉลี่ยหุ้นละ 1.60 บาท 
นายวรชาติ ทวยเจริญ กรรมการผู้จัดการ บริษัทฟินเน็กซ์ แอ๊ดไวซอรี่ เปิดเผยในฐานะที่ปรึกษาทางการเงินของ CYBER ว่า การเข้าซื้อหุ้นบิ๊กล็อตของ CYBER จำนวน 22 ล้านหุ้น น่าจะมาจากการนำหุ้นเดิมของกลุ่มผู้ถือหุ้นใหญ่ คือ ตระกูลวานิชวงศ์ และผู้ถือหุ้นรายใหญ่อื่นๆ คือ กองทุน  SMEs และเอเซียอิควิตี้ เวนเจอร์ ออกมาขายด้วย เนื่องจากตอนเสนอขายหุ้นไอพีโอมีผู้จองจำนวนหุ้นจำนวนมากและขายหมดตั้งแต่ครึ่งวันที่เสนอขายวันแรก ทั้งนี้ การขายหุ้นดังกล่าวคาดว่าเป็นการติดต่อกับผู้ถือหุ้นใหญ่โดยตรงไม่ว่าจะเป็นคู่ค้าหรือผู้ถือหุ้นรายย่อยที่แสดงต้องการหุ้นจำนวนมาก